คลองจั่นช่วยสมาชิก จัดสินเชื่อดอกเบี้ยถูก
สหกรณ์ฯ คลองจั่น ช่วยสมาชิกที่เดือดร้อน จัดสินเชื่อดอกเบี้ยถูกให้
6 ม.ค. 2559

สหกรณ์ฯ คลองจั่น ช่วยสมาชิกที่เดือดร้อน จัดสินเชื่อดอกเบี้ยถูกให้
นายประกิต พิลังกาสา ประธานคณะผู้ทำแผนฟื้นฟูกิจการสหกรณ์เครดิตยูเนี่ยนคลองจั่น เปิดเผยว่า คณะกรรมการบริหารแผนฯ ได้จัดทำโครงการบรรเทาความเดือดร้อนของสมาชิกในช่วงที่แผนฟื้นฟูกิจการยังอยู่ในขั้นตอนการเห็นชอบของศาลล้มละลาย คือ โครงการสินเชื่อพิเศษเพื่อการบริโภค และสินเชื่อเพื่อการเยียวยาสมาชิกที่ยังไม่สามารถเบิกถอนเงินได้ โดยไม่มีการกำหนดวงเงินรวมว่าจะปล่อยสินเชื่อเท่าใด แต่จะพยายามอนุมัติให้ทุกรายที่ยื่นขอสินเชื่อมา 
ทั้งนี้ สินเชื่อพิเศษเพื่อการบริโภค กำหนดวงเงินให้กู้ไว้ 10% ของทุนเรือนหุ้นของผู้กู้ หรือไม่เกิน 5 หมื่นบาท อัตราดอกเบี้ย 6% ปลอดดอกเบี้ย 3 เดือนแรก โดยทยอยรับเงินกู้เดือนละ 1 หมื่นบาท ระยะเวลา 5 เดือน และผ่อนชำระ 12 เดือน 
สำหรับสินเชื่อพิเศษเพื่อการเยียวยา แบ่งเป็น 3 กรณี คือ ค่ารักษาพยาบาล ค่าเล่าเรียนบุตร และค่าใช้จ่ายกรณีเสียชีวิต โดยให้วงเงินกู้ 10% ของทุนเรือนหุ้น หรือไม่เกิน 5 หมื่นบาท อัตราดอกเบี้ย 5.5% ปลอดดอกเบี้ย 3 เดือนแรก ผ่อนชำระ 12 เดือน  
“เบื้องต้นสหกรณ์ฯ ได้เตรียมเงินไว้ประมาณ 10 ล้านบาท คาดว่าจะบรรเทาความเดือดร้อนของสมาชิกได้ 200 ราย แต่ขณะนี้มีผู้มาใช้สินเชื่อไม่มากนัก” นายประกิต กล่าว